Vermoorde driejarige word begraweCourtney Pieters se begrafnis in Elsiesrivier (20 Mei 2017) Foto: Tamaryn Africa/ANA Die driejarige Courtney Pieters word Saterdag in Elsiesrivier in Kaapstad ter ruste gelê. ŉ Plaaslike motorfietsklub, blaasorkes en ŉ kadetregiment woon ook die verrigtinge by. Familielede het in Plutostraat bymekaar gekom toe Courtney se liggaam vir die stoet opgedaag het. Die lykswa is deur die motorfietsklub en blaasorkes vergesel. Die stoet het van daar na die Adriaanse-gemeenskapsaal beweeg waar honderde mense gepak gesit het vir die diens. ŉ Beampte van die Apostoliese kerk het die diens begin en gesê: “Ons weet almal vandag handel oor ŉ klein dogtertjie wat in twee weke in ons harte ingekruip het.” Honderde inwoners het vroeër ook aan ŉ vredesoptog deelgeneem van die nabygeleë Hoërskool Elsiesrivier. Courtney se verkragting en moord het die land geskud en pres. Jacob Zuma, polisieminister Fikile Mbalula en Dan Plato, LUR vir gemeenskapsveiligheid in die Wes-Kaap, het die gesin die afgelope week besoek. Zuma het ook die toneel in Epping besoek waar Courtney se liggaam verlede Saterdag gevind is, byna nege dae nadat sy verdwyn het. ŉ 40-jarige man wat saam met die Pieters-gesin gewoon het, het Woensdag in die Goodwood-landdroshof verskyn op aanklag van verkragting en moord. Zuma het vroeër vandeesweek in ŉ verklaring sy skok en weersin uitgespreek oor die moord en ander sake oor die land heen waar vroue en kinders gewelddadig geteiken is. Courtney word by die Modderdamweg-begraafplaas in Belhar ter ruste gelê. Lees alle vorige berigte oor Courtney Pieters op Maroela Media.